O‘zbekistonda 24-martdan jamoat joylarida tibbiy niqoblardan foydalanish bo‘yicha nazorat kuchaytirildi

O‘zbekiston Sog‘liqni saqlash vazirligi 24-martdan tibbiy niqobdan foydalanish bo‘yicha nazorat choralari kuchaytirilganini ma’lum qildi.

Qayd etilishicha, mamlakat hududida koronavirusning keng tarqalishi va keskin epidemiologik holat yuzaga kelishining oldini olish maqsadida quyidagilar belgilandi:
Karantin cheklovlarini va sanitariya-epidemiologik talablarni buzayotgan fuqarolar belgilangan tartibda javobgarlikka tortilishi, shu jumladan, ushbu holatlarga yo‘l qo‘ygan mansabdor shaxslarga nisbatan qonun hujjatlarida nazarda tutilgan qat’iy choralar ko‘rilishi belgilandi.

Eslatib o‘tamiz, 14-mart kuni O‘zbekistonda dekabrdan beri birinchi marta bir kunda 100 dan ortiq odamda koronavirus aniqlanib, shundan 93 tasi Toshkent shahrida qayd etilgandi. Poytaxtda koronavirusga chalinish holatlari, asosan, o‘quvchilar, talabalar va tashkilot xodimlari orasida ko‘paygan. Xususan, Toshkentdagi 77 ta maktabda o‘quvchilar orasida koronavirus infeksiyasi aniqlangan, 117-sonli bog‘chada ikki nafar tarbiyachi va bolalarda koronavirus aniqlangani sabab mazkur bog‘cha vaqtincha yopildi.
Koronavirus keng tarqalishining oldini olish maqsadida Toshkentdagi ayrim maktablarda o‘qish bosqichma-bosqich masofaviy shaklga o‘tkazilmoqda, bozor va savdo markazlarida karantin talablari kuchaytirildi.
Toshkent shahridagi taksi va qurilish sohasida karantin choralari kuchaytirilishi, poytaxt hokimligi va uning tizimidagi barcha tuzilmalarda turli yig‘ilishlarni o‘tkazish taqiqlangani haqida xabar berildi.
Shuningdek, O‘zbekistonda 1-apreldan ommaviy tadbirlar o‘tkazishga ayrim cheklovlar o‘rnatiladi. To‘ylarda mehmonlar soni cheklanadi. Bundan tashqari, SSV 24-mart kuni 10-fevraldan beri birinchi marta O‘zbekistonda koronavirus oqibatida bemor vafot etgani haqida axborot berdi.